Ҡатыны Сынтимергә дөрөҫ әйткән икән. Ырымбур өлкәһендәге Тоцкий лагерына барып эләккәс тә, ҡорал тота алырлыҡ бөтә тотҡондарҙан штраф батальоны төҙөнөләр. Сынтимер ҙә шунда эләкте. Уларҙы, һуғышҡа китәсәк яугирҙарҙы, яҡындағы хәрби гарнизонға күсерҙеләр. Туп-тура фронтҡа алып барып индермәнеләр, башта хәрби эштең айышына өйрәтергә булдылар. Штык һуғышына, ҡорал менән эш итергә, винтовканы, ҡул пулемётын күҙ йомоп һүтергә, киренән ҡорорға өйрәнделәр. Был ваҡытта немецтар, көс туплап, Мәскәүгә табан ташландылар. Уларға ҡаршы Брянск фронты ғәскәрҙәре оборона һуғыштары алып барҙы. Сигенеүсе Совет Армияһы ҙур юғалтыуҙар кисерә ине. Немецтарҙың Тулаға бара торған юлына командование резервтан 1-се гвардия уҡсылар корпусын ҡаршы ҡуйҙы. Уға ҡушымта итеп, Амангилдин хеҙмәт иткән штраф батальонын оҙаттылар. Был 1941 йылдың октябрь айында булды. Сынтимер хеҙмәт иткән уҡсылар взводы, туң ерҙә траншея, окоптар ҡаҙып, үҙенә позиция ҡорҙо.